作者:彭耜
標題:十二時・憶少年
內容:素馨花、在枝無幾。秋入闌干十二。那茉莉、如今已矣。只有蘭英菊蕊。霜蟹年時，香橙天氣。總是悲秋意。問宋玉、當日如何，對此淒涼風月，怎生存濟。還未知、幽人心事。望得眼穿心碎。青鳥不來，綵鸞何處，雲鎖三山翠。是碧霄有路，要歸歸又無計。奈何他、水長天遠，身又何曾生翼。手拈芙蓉，耳聽鴻雁，怕有丹書至。縱人間富貴，一歲復一歲。此心終日繞香盤，在篆畦兒裡。